Бысымхэм яхузэфIэкIыр
Налшык къалэ и «Псей щхъуантIэхэр» санаторэм шахматымрэ шашкэмкIэ Урысейм пашэныгъэ къыщыхьынымкIэ ныкъуэдыкъуэхэм (тэмэму земыкIуэфхэм) я зэпеуэрэ чемпионатрэ щекIуэкIащ. Абы хэтащ Урысейм и шахматист нэхъ лъэщхэр. Зэхьэзэхуэм ехъулIэныгъэ щызыIэрызыгъэхьахэр европэ, дунейпсо чемпионатхэм хэтынущ.
Зэхьэзэхуэм КъБР-м и щIыхьыр щахъумащ Джэдгъэф Чэмал, Андреев Геннадий, КIэдыкIуей Мухьэмэд, Худаевэ-Соловьевэ Сабинэ, Ульбашевэ Хьэлимэт, Хьэпэ Адыл сымэ зыхэта гупым. УФ-м шашкэмкIэ и чемпионатым абыхэм жэз медаль къыщахьащ.
Ди жагъуэ зэрыхъущи, шахматымкIэ ди республикэм и спортсменхэм ехъулIэныгъэ яIакъым.
ЦIыхухъухэм я зэпеуэм япэ увыпIэ къыщихьащ дунейпсо чемпион, Ханты-Мансийск автоном округым щыщ гроссмейстер Обадчук Андрей. ЕтIуанэ хъуащ Свердловск областым къикIа Щербин Дмитрий. Абы и лъахэгъу Балберов Александр ещанэщ.
Бзылъхугъэхэм я зэхьэзэхуэм пашэ щыхъуащ Москва щыщ Кайданович Маринэ. Дыжьын медалыр Москва областым къикIа Мельник Галинэ Iэрыхьащ. Ростов областым и лIыкIуэ Левчук Маринэ жэз медалыр Iэрыхьащ.
ШашкэмкIэ цIыхухъухэм я зэпеуэм Москва областым щыщхэу Березин Николай — япэ, Денисов Борис етIуанэ увыпIэхэр щаубыдащ.
Челябинск областым къикIа Кашлярт Тамарэ бзылъхугъэхэм я деж бжьыпэр щиубыдащ. Мордовием щыщ Цирулевэ Татьянэ етIуанэ хъуащ. Ди спортсмен Ульбашевэ Хьэлимэт ещанэщ.
Зэхьэзэхуэр гуфIэгъуэ зэIущIэкIэ зэхуащIыжащ. ХьэщIэхэм гуапэ ящыхъуащ ар сыткIи зэпэщу зэрекIуэкIар икIи, шахматымрэ шашкэмрэ гулъытэ ин хуэзыщI, ди республикэм и Iэтащхьэ Къанокъуэ Арсен фIыщIэ хуащIащ. Къыхагъэщащ КъБР-м спортымрэ туризмэмкIэ и министерствэм Шахмат-шашкэ федерацэм зэхьэзэхуэм ирахьэлIа лэжьыгъэшхуэри.
— Зэпеуэр екIуу къызэрызэгъэпэщар, гулъытэр, къызэхуэсахэм я бжыгъэр, спортсменхэм я зэфIэкIхэр — а псоми къызгурагъэIуащ мы чемпионатыр иужьрей зэманым сызыхэтахэм я нэхъыфIу зэрыщытыр. Дигу къеуэр, фи республикэм и щIыпIэ дахащэхэм зыщытплъыхьыну мы зы гъуэгукIэ дызэрыхунэмысарщ, — жиIащ Урысейм ныкъуэдыкъуэхэм (тэмэму земыкIуэфхэм) шахматымкIэ я командэм и тренер нэхъыжь Герасимовэ Светланэ.
ШахматымкIэ зэхьэзэхуэм текIуэныгъэ къыщызыхьа Обадчук Андрей зэрыжиIамкIэ, зэпеуэр къегугъуэкIащ, абы хэта куэдым нэхъапэIуэкIи яIущIа щхьэкIэ, иджы дэтхэнэми къигъэлъэгъуа джэгукIэр нэхъ гъэщIэгъуэнт. «Бысым республикэм хьэщIагъэрэ гуапагъэу къыщыткIэлъызэрахьам сытепсэлъыхьыххэркъым, ар гукъинэж гуапагъэщ», — къыхигъэщащ абы.
Зэхьэзэхуэм ехъулIэныгъэ щызыIэрызыгъэхьахэм щIыхь тхылъхэр, медалхэр, кубокхэр, саугъэт щхьэхуэхэр хуагъэфэщащ.
ГЪУКIАКЪУЭ Инал.
